На основу члана 37. став 2. и члана 38. став 3. Закона о платама државних службеника и намештеника („Службени гласник РС”, бр. 62/06, 63/06 – исправка, 115/06 – исправка, 101/07, 99/10, 108/13, 99/14 и 95/18),

Влада доноси

УРЕДБУ

о измени Уредбе о накнади трошкова и отпремнини државних службеника

и намештеника

Члан 1.

У Уредби о накнади трошкова и отпремнини државних службеника и намештеника („Службени гласник РС”, бр. 98/07 – пречишћен текст, 84/14 и 84/15), члан 42. мења се и гласи:

„Члан 42.

Трошкови превоза који су потребни да би државни службеник или намештеник дошао са члановима своје породице на одмор у Републику Србију после најмање 12 месеци рада у држави сa тешким климатским условима, односно географски удаљеној држави, као и трошкови њиховог повратка, накнађују се у висини цене из путничке тарифе за превоз најекономичнијим превозним средством оне врсте и разреда који, према решењу о годишњем одмору, могу да се користе.

Државе са тешким климатским условима јесу: Република Ангола, Народна Република Бангладеш, Краљевина Бахреин, Вишенационална Држава Боливија, Република Гана, Република Габон, Република Кооперативна Гвајана, Република Гвинеја, Република Мјанмарска Унија, Република Индија, Република Индонезија, Република Ирак, Исламска Република Иран, Савезна Демократска Република Етиопија, Република Јемен, Народна Република Кина, Демократска Република Конго, Република Конго, Држава Кувајт, Држава Катар, Малезија, Савезна Република Нигерија, Република Никарагва, Султанат Оман, Исламска Република Пакистан, Савезна Република Сомалија, Република Судан, Република Јужни Судан, Демократска Социјалистичка Република Шри Ланка, Уједињена Република Танзанија, Краљевина Тајланд, Социјалистичка Република Вијетнам, Република Намибија, Уједињени Арапски Емирати, Република Сенегал, Исламска Република Авганистан, Република Филипини, Република Панама, Република Замбија, Република Кенија, Република Јужна Африка, Република Зимбабве и Краљевина Саудијска Арабија.

Географски удаљене државе јесу: Република Аргентина, Федеративна Република Бразил, Република Чиле, Сједињене Мексичке Државе, Република Куба, Комонвелт Аустралија, Република Кореја и Јапан”.

Члан 2.

Ова уредба ступа на снагу осмог дана од дана објављивања у „Службеном гласнику Републике Србије”.

05 Број: 110-6635/2021

У Београду, 23. јула 2021. године

В Л А Д А

|  |  |
| --- | --- |
|  | ПРЕДСЕДНИК  Ана Брнабић |